Diari Oficial de la Generalitat Valenciana


Sumari del DOGV 4238, del 29-04-2002 (2002/4134)

ORDE de 8 de març de 2002, de la Conselleria de Sanitat, per la qual convoca beques per a projectes d'investigació en biomedicina per a l'any 2002.
---------------------------------------------------------------------------------------------------------------------------------------------------

### Dades del document

Número de DOGV
:   4238

Data del DOGV
:   29-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4134


Data del document
:   08-03-2002

Organisme emissor
:   Conselleria de Sanitat

Tipus de document
:   Ordre

Descriptors 

:   * investigació mèdica
    * suport econòmic
    * ajuda pública
    * assignació per estudis

ORDE de 8 de març de 2002, de la Conselleria de Sanitat, per la qual convoca beques per a projectes d'investigació en biomedicina per a l'any 2002. [2002/4134]
  
La Conselleria de Sanitat, a través de l'Escola Valenciana d'Estudis per a la Salut Pública (EVES), convoca la concessió de beques per a projectes d'investigació en biomedicina.
  
L'objectiu general d'aquesta convocatòria és afavorir la producció del coneixement científic en àrees d'interés prioritari per a la Conselleria de Sanitat, fonamentar científicament els programes i les polítiques de salut, i en conseqüència aconseguir l'objectiu últim de millorar la salut pública i també el coneixement dels mecanismes i la prevenció de les malalties.
  
En atenció d'aquestes consideracions i fent ús de les facultats que em confereix el Decret 87/1999, de 30 de juliol del Consell de la Generalitat i segons que estableix el Decret 108/1992, de 6 de juliol, del Govern Valencià, que regula la concessió de beques,
  
ORDENE
  
Article 1. Objectiu
  
Aquesta ordre té per objecte convocar un concurs públic per a la concessió de les beques i aprovar les bases per les quals es regiran, que s'incorporen com a annex I.
  
Article 2. Finançament
  
Les beques de projectes d'investigació en biomedicina regulades per aquesta ordre es finançaran amb càrrec al programa pressupostari 411.40, Escola Valenciana d'Estudis per a la Salut, línia de subvenció T4541000, per un import total màxim de 183.300 euros, dels pressupostos vigents de la Generalitat Valenciana per a l'any 2002.
  
Article 3. Difusió
  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats durant el temps màxim de dos anys.
  
DISPOSICIONS FINALS
  
Primera
  
S'autoritza el subsecretari per a l'Agència Valenciana de la Salut perquè, en l'àmbit de les seues competències, adopte les mesures necessàries per al desplegament i aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 8 de març de 2002
  
El conseller de Sanitat,
  
Serafín castellano Gómez
  
ANNEX I
  
Beques per a projectes d'investigació en biomedicina
  
Primera. Beneficiaris
  
Podran sol·licitar les ajudes que regula aquesta ordre:
  
a) El personal de plantilla de les institucions sanitàries, centres i serveis dependents de la Conselleria de Sanitat.
  
b) El personal de plantilla de les universitats, organismes públics d'investigació i/o altres entitats públiques o privades que no tinguen finalitat lucrativa i que es troben radicades, en tots els casos, a la Comunitat Valenciana.
  
Segona. Sol·licituds
  
Les sol·licituds han de ser presentades en el model normalitzat, i han de ser subscrites per l'investigador principal, que es responsabilitzarà de la realització del projecte. En la sol·licitud figurarà el nom de l'investigador principal, el seu lloc, centre de treball i adreça per a notificacions, amb els documents assenyalats en l'apartat onze. Les sol·licituds s'adreçaran a l'Escola Valenciana d'Estudis per a la Salut, al carrer de Juan de Garay, 21, 46112 València.
  
Així mateix s'hauran de presentar juntament amb la sol·licitud, segons que preveu la base onze, un currículum normalitzat (model 2) i una memòria del projecte (model 3).
  
El termini de presentació de sol·licituds finalitzarà als 30 dies naturals comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. Es podran presentar en el registre de l'EVES o per qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
Els models normalitzats estaran disponibles en les direccions territorials de la Conselleria de Sanitat, els serveis centrals i a l'EVES mateix. També se'n podrà obtenir una còpia en el lloc web de l'escola, en l'adreça http://eves.san.gva.es.
  
La Secretaria de l'EVES procedirà a la devolució de les sol·licituds i la documentació annexa que no s'adapte a les exigències de la convocatòria.
  
Tercera. Objecte de la investigació
  
El projecte ha de versar sobre alguna de les àrees que tot seguit s'allisten:
  
- Relacions estructura - funció de proteïnes i les seus implicacions clíniques.
  
- Mecanismes de degradació de proteïnes i les seues implicacions patològiques.
  
- Sistemes de detecció i estudi de genotoxicitat.
  
- Malalties autoimmunes.
  
- Alcoholisme i síndrome alcohòlica fetal.
  
- Hiperamonèmia i encefalopatia hepàtica.
  
- Dislipèmies primàries.
  
- Bases moleculars del càncer.
  
- Malalties mitocondrials.
  
- Degeneració neuronal.
  
- Esclerosi múltiple.
  
Quarta. Comissió avaluadora
  
La comissió avaluadora estarà presidida pel subsecretari per a l'Agència Valenciana de la Salut, que en serà el president, i estarà formada per:
  
- El director de l'EVES, que hi actuarà com a president en els casos de delegació o suplència del president de la comissió.
  
- 3 investigadors prestigiosos en les àrees temàtiques detallades en la convocatòria, designats pel conseller de Sanitat.
  
- Un funcionari de l'EVES, que farà de secretari de la comissió avaluadora, amb veu però sense vot.
  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho considera oportú.
  
La comissió podrà disposar la constitució de comissions especialitzades només per a col·laborar en la valoració dels projectes dels candidats o les candidates.
  
Cinquena. Resolució
  
La comissió avaluadora valorarà els projectes segons els criteris de selecció següents:
  
1. Qualitat científica del projecte.
  
2. Relació de l'objecte d'investigació amb les prioritats allistades en l'apartat tercer d'aquest annex.
  
Les sol·licituds les resoldrà el conseller de Sanitat, a proposta de la comissió avaluadora, mitjançant una resolució que serà publicada en el Diari Oficial de la Generalitat Valenciana, en el termini màxim de tres mesos. Si no hi ha resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució corresponent.
  
Sisena. Acceptació de la beca
  
L'EVES enviarà a l'adjudicatari sol·licitant de l'ajuda el document d'acceptació corresponent, que haurà de ser tornat ben emplenat, amb el vistiplau del responsable del seu centre de treball, en el termini de 15 dies comptadors des de la data en què el rebrà amb la documentació complementària que se li requerirà. Si no la torna en aquest termini, s'entendrà que hi renuncia, i se'n declararà la pèrdua del seu dret, d'acord amb el que disposa l'article 7 del Decret 108/1992, de 6 de juliol, de la Generalitat Valenciana.
  
Les decisions negatives seran comunicades als sol·licitants, cosa que no els impedirà presentar noves sol·licituds en ulteriors convocatòries.
  
Setena. Finançament i forma de pagament
  
Les beques podran finançar totalment o parcial el pressupost presentat per a l'execució del projecte. La quantia de les ajudes es determinarà en cada cas segons els interessos de l'avaluació establida en la base quarta.
  
En el supòsit que la beca siga concedida a un investigador d'un centre dependent de la Conselleria de Sanitat, el pagament de les subvencions que regula aquesta ordre podrà efectuar-se en un sol lliurament, i es lliurarà a favor de la institució on preste serveis l'investigador principal. El centre es comprometrà a la gestió dels fons i a la realització de les contractacions que si calen siguen procedents, d'acord amb les normes que per la seua naturalesa jurídica els siguen aplicables.
  
L'ordenació del pagament de les ajudes en el cas d'investigadors de centres no adscrits a la Conselleria de Sanitat es farà d'acord amb els criteris continguts en l'article 47.bis del text refós de la Llei de la Hisenda Pública Valenciana, en la redacció donada per l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:
  
a) A la concessió de la subvenció es lliurarà el 40% de l'import de la quantitat assignada. Aquest pagament estarà condicionat a la presentació prèvia de la justificació de despeses que cobrisca el percentatge esmentat, a la presentació d'un aval bancari, prestat en forma i condicions reglamentàries, o bé a la presentació d'una fiança depositada davant els serveis territorials de la Conselleria d'Economia, Hisenda i Ocupació de la província corresponent.
  
b) Una vegada justificat per l'entitat el 40% ja lliurat, es podrà fer el pagament d'un 20% més amb els mateixos condicionants, és a dir, després de la justificació de despeses, l'aval bancari o la fiança.
  
c) El 40% restant el farà efectiu la Generalitat Valenciana quan es justifique correctament la totalitat de la quantitat concedida.
  
El termini de presentació dels justificants de despeses requerits acabarà el 2 de desembre d'enguany. No obstant això, podrà prorrogar-se a l'exercici 2003, mitjançant una resolució motivada, condicionada a l'existència de consignació pressupostària adequada i suficient en l'exercici 2003.
  
Huitena. Memòria final
  
Els beneficiaris de les beques hauran d'enviar a la secretària de l'EVES, durant el primer semestre del 2003, la memòria final del projecte, que ha d'incloure un resum de la investigació juntament amb una relació detallada de les despeses totals realitzades, segons el model 4, i les separates de publicacions o comunicacions a congressos, si n'hi ha hagut. En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'una ajuda d'investigació de l'EVES, s'ha de consignar l'origen del seu finançament i se n'enviarà a l'EVES un exemplar de la publicació, amb esment del número d'expedient. Així mateix, es remetran a l'EVES les publicacions que es facen com a conseqüència de la beca després de la presentació de la memòria.
  
Novena. Obligacions
  
L'incompliment per part dels beneficiaris dels requisits establits en aquesta convocatòria i de les obligacions que s'hi defineixen, originarà la revocació de les quanties concedides, amb tots els efectes i responsabilitats que se'n deriven.
  
Deu. Recursos
  
Contra la resolució d'adjudicació de beques que exhaureix la via administrativa es podrà interposar, amb caràcter potestatiu, recurs de reposició davant el conseller de Sanitat en el termini d'un mes des de la publicació o modificació (art. 116 de la Llei 30/1992). Igualment es podrà interposar recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, així com amb els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos, comptadors des de l'endemà de la notificació de la resolució.
  
Onze. Formalització de les sol·licituds
  
La sol·licitud d'ajuda es realitzarà segons un model normalitzat (model 1), on es farà constar:
  
1. Nom de l'investigador principal amb esment del seu lloc, centre de treball i adreça, fax més pròxim.
  
2. Títol del projecte.
  
3. Especificació de la quantitat sol·licitada.
  
4. Relació d'investigadors col·laboradors.
  
S'hi adjuntaran els documents següents:
  
a) Fotocòpia del DNI de l'investigador principal.
  
b) Autorització del responsable de la institució de la viabilitat i oportunitat de realització de la investigació sol·licitada.
  
c) Declaració jurada d'altres ajudes a la investigació concedides pel mateix projecte que es presenta.
  
d) Justificació d'estar al corrent de les obligacions fiscals i de la Seguretat Social si cal. L'acreditació es farà d'acord amb l'Ordre de 30 de maig de 1996 (DOGV de 21.06.1996).
  
e) En el currículum (model 2) es faran constar els apartats següents:
  
- Formació acadèmica.
  
- Activitats professionals.
  
- Publicacions.
  
- Participació en congressos.
  
- Línies d'investigació en què ha treballat.
  
- Altres mèrits.
  
f) La memòria del projecte (model 3) inclourà els apartats següents:
  
- Títol i resum del projecte
  
- Plantejament i justificació de l'estudi: antecedents i circumstàncies en què s'inscriu, bibliografia seleccionada, adequació i oportunitat del projecte.
  
- Hipòtesis i objectius que es pretenen assolir.
  
- Metodologia i pla de treball.
  
- Informe de la comissió d'investigació o responsable d'investigació del centre.
  
- Pressupost, amb detall de:
  
Material fungible
  
Bibliografia
  
Despeses per treballs especialitzats
  
Personal
  
Assistència a congressos
  
Altres recursos necessaris (inclòs material inventariable)
  
g) La memòria final del projecte (model 4) constarà dels apartats següents:
  
- Títol i resum del projecte.
  
- Memòria econòmica.